Tari Ajat Temuai Datai

Tari Ajat Temuai Datai panèka tari panyambudhân khas Suku Dayak Iban è Propinsi Kalimantan Bârâ' . Istila "Ajat Temuai Datai" panèka èkala' ḍâri bhâsa Mualang Dayak, sala sèttong ḍâri sub-etnis kalompo' Iban Dayak.

Masyarakat suku Dayak Mualang, Kalimantan Bârâ', aghuna'aghi tarian panèka mènangka tarian nyambut tamoy adhât, tamoy naghârâ, bân jhughân bâkto wisatawan èntar ka dhisa Dayak Mualang.

Artè ḍâri kata Ajat Temuai Datai ta' bisa èterjemma ḍâri oca' per oca'. Nangèng saccara umum, Ajat Temuai Datai, manabi ètapsèrraghi, artèna lalampa’an nyo’onnaghi sokkor ḍâ’ Sè Aghung ḍâ' kaḍâtengan tamoy otabâ temuai ka Kalimantan lèbât tarian sambutan.

È jhâman lambâ’, tari Ajat Temuai Datai èlampa’aghi è acara-acara sakral. È dhisa Dayak Mualang, tari panèka namong èpèyara ghâbây pahlawan sè molè kalabân ngèbâ cètagghâ moso sè èpèghâl ḍâri mèdan perrang. Perrang aropa’aghi kabiyasa’an suku Mualang Dayak ghi’ lambâ’, sè atokar arebbhu' kakobâsa’an.

Tari Ajat Temuai Datai salanjangnga aropa'aghi bâgiyân ḍâri upacara tradisional nyambut tamoy sè èhormatè ḍâri suku Mualang Dayak, otabâ pangunjung salaèn orèng dhisa Mualang. Sabellumma èyonjhâng maso' ka romana, tamoy kodhu ngalakonè serangkaian ritual tradisional. Biyasana, tamoy bhâkal èyambâ' sareng katowa suku Mualang Dayak è tanèyan aḍâ'ân roma lanjhâng. 

 Asal-Mowasal Tarian Ajat Temuai Datai 
Molana, tari Ajat Temuai Datai coma èlampa’aghi neng acara-acara sakral. È jhâman lambâ’ è kampong Dayak Mualang, tari panèka coma è maksod ḍâ’ para pahlawan sè molè ḍâri mèdan perrang bân ngèbâ haḍiya aropa cètagghâ moso. Ghâbây suku Mualang Dayak, cètagghâ manossa sè èpèghâl panèka buktè kamennanganna. Amarghâ paḍâ parcajâ, cètagghâ moso bisa aparèng kakowadhân ḍâ’ nyabâna orèng sè mennang tor ajâga sakabbinna suku Mualang Dayak. Mènangka ongkapan kasennengngan, rèng-orèng ghânèka jhughân mabâḍâ upacara nyambut tamoy, kalabân tari Ajat Temuai Datai.

È propinsi Kalimantan Bârâ', tari Ajat Temuai Datai èlampa'aghi mènangka tarian sambutan ghâbây para pamèmpèn sè ḍâteng. Segghut jhughân èlakonè ka'angghuy oreng sè akalènjar sè ḍâteng ka dhisa Dayak Mualang.

 Sombher